
Az evangéliumi szakasz, amelyet ma hallunk (Mt 22,15–21) bemutat egy csapdát, amelyet az egymással érdekből szövetkező farizeusok és heródiánusok gondosan kidolgoztak, hogy nehéz helyzetbe hozzák az Úr Jézust.

A kérdés, amellyel tőrbe akarják csalni, nyilvánvaló politikai vonatkozással bír: „Szabad-e adót fizetni a császárnak vagy sem?” (Mt 22,17). A kérdés alattomos: ha Jézus igent mond, akkor kollaboránsnak tűnik; ha nemet mond, akkor politikai felforgató benyomását kelti.

Ezért a kérdést egy legalább annyira ünnepélyes, mint amennyire gyanús dicséret előzi meg: „Mester! Tudjuk, hogy igazmondó vagy és az Isten útját az igazság szerint tanítod, nem törődsz senkivel... (Mt 22,16).
Az elbeszélés menetében az olvasó már tudja, hogy a farizeusok azért jöttek, hogy „tőrbe csalják” (Mt 22,15): ezért minden dicsérő szó azonnal hamisnak tűnik. Mégis, éppen ők, akik csapdába akarják ejteni, tökéletesen jellemzik őt; és miközben próbára akarják tenni, végül lehetőséget teremtenek, hogy megerősítse a róla alkotott elképzelésüket.

A kérdés csapda, mert úgy van megfogalmazva, hogy csak két lehetséges válasz van: vagy igen, vagy nem. A csapda azonban csak akkor működik, ha Jézus elfogadja a vita terepét, és a beszélgetőtársai által kijelölt határokon belül marad. Jézus azonban nem hagyja magát bezárni egy politikai „vagy-vagy” helyzetbe, nem marad foglya ennek a hamis alternatívának, és a beszélgetés síkját azonnal áttereli arra, amit a szívén visel, arra, ami lényeges.

Először is, nem válaszol azonnal, amint az az evangéliumokban máskor is előfordul. Jézus ilyen kérdésekkel szembesülve gyakran egy példabeszédet mond. Itt viszont közvetlenül a konkrétumból, a valóságból indul ki, vagyis az érméből.  Az érmét nézve pedig minden egyszerűvé válik: Jézus ugyanis rávilágít egy nyilvánvaló vagy inkább elfeledett tényre, mert egyértelmű, hogy az az érme a császári birodalom valóságához tartozik.

Jézus mindenekelőtt azért szabadul ki a csapdából, mert nem választja a két pólus egyikét sem, hanem rámutat arra, hogy a kérdés túl szűk. Nem arról van szó, hogy a császár mellett vagy vele szemben kell-e állni, mert Jézus számára nem a császár jelenti a kérdés végső horizontját. Jézus ugyanis bevezet egy harmadik elemet: az Atyát.
Mert a császár büszkélkedhet azzal, hogy képmása egy érmén van, de nem büszkélkedhet azzal, hogy az emberen.
Adót követelhet, de imádatot nem. Az Atya viszont igen, mert az ember nem a császárhoz, hanem Istenhez tartozik.
Isten és a császár tehát nem két, ugyanazon a szinten versengő uralkodó: az egyiknek a hatalma viszonylagos, a másiknak viszont abszolút, öröktől való és örökké tartó hatalma van. Jézus válasza pedig nem a hatalmak elkülönítése, hanem a hamis alternatívától való megszabadulás.

A dolog nem ér véget itt. A farizeusok és a heródiánusok küldöttei azt kérdezték, hogy szabad-e az adót befizetni. Jézus válaszában nem a „fizet” igét, hanem a „visszaad” igét használja: „Adjátok meg a császárnak, ami a császáré, és Istennek, ami Istené” (Mt 22,21). Nem a fizetésről van szó, hanem arról, hogy mindenkinek visszaadjuk, ami az övé.

A fizetés egy tranzakció végrehajtását, egy tartozás kiegyenlítését, egy kapcsolatot lezáró műveletet jelent. Egy olyan gesztust, amely nem vonja be a szívet: csupán a tárgyra és annak értékére vonatkozik. A visszaadás viszont olyan gesztus, amely megnyitja a kapcsolatot, amely elismeri és tiszteli a másikat, amely befogadja azt az igazságot, hogy ki is ő valójában.

Nem véletlenül éppen ez volt a probléma a két héttel ezelőtt, vasárnap elhangzott példabeszédben szereplő gyilkos szőlőművesek esetében (Mt 21,33–43): visszaadni, vagyis elismerni, hogy nem vagyunk a valóság abszolút urai. Nem mi vagyunk azok, és nem is a császár.

Egyedül az Atya az, ő, aki jó, és aki mindazt, amije van, egészen ajándékká teszi, mint a szőlőskert gazdája, aki meghívja munkásait és mindenkinek ugyanazt a bért, ugyanazt az ajándékot adja (Mt 20,1–16).

Jézus tehát nem a farizeusok kérdésére válaszol, hanem arra a kérdésre, amelyet ők nem tettek fel.
Mert az igazi kérdés az: kié a szívünk? Szabadságunk akkor születik meg, amikor visszaadjuk Istennek azt, ami az ő képmását hordozza: önmagunkat.



+Pierbattista
(ford.: Szatmári Györgyi)
2

